„Messinek nem kellene az argentin válogatottal vesződnie”
Csapattársa szerint nem értékelik hazájában a világsztárt.
Ahogy arról már beszámoltunk, Lionel Messi négymeccses eltiltást kapott a múlt heti, Chile elleni világbajnoki selejtezőn történtek miatt, hazájában pedig ezt követően rengeteg, többségében igazságtalan kritikát kapott a Barcelona-sztár. A támadó válogatottbeli csapattársa, Mariano Andujar nem is bírta szótlanul az estet: a kapus szerint Argentína nem érdemli meg Messit:

– Őszintén szólva nem hiszem, hogy Leónak a továbbiakban bajlódnia kellene a válogatottal. Szereti a hazáját és a nemzeti csapatot, de nem kellene ezzel vesződnie: gyakorlatilag senki sem értékeli azt, amit az Albicelestesért tesz. Mégis miért jöjjön vissza? Hogy újra kifütyüljék? Hogy újra és újra megkérdezzék, miért nem játszik úgy a válogatottban, mint a Barcelonában? Persze amikor visszavonult, transzparenseken könyörögtek neki, hogy jöjjön vissza – megtette, és ezt kapja cserébe. Az emberek nem értékelik azt, amijük van, csak akkor, ha elvesztik – fakadt ki Andujar.
Nemzetközi foci